**บทที่ 3**

**วิธีดำเนินการวิจัย**

 การดำเนินการวิจัยครั้งนี้เป็นการวิจัยเชิงสำรวจเพื่อมุ่งศึกษาหลักสูตรแฝงที่เกิดจากปรากฏการณ์ในบริบทการจัดประสบการณ์ในชั้นเรียนระดับปฐมวัย ผู้วิจัยได้ทำการวิจัยโดยมีรายการดำเนินการตามหัวข้อ ดังนี้

**กลุ่มผู้ให้ข้อมูลสำคัญ**

 กลุ่มผู้ให้ข้อมูลสำคัญ ประกอบด้วย 2 ส่วน ดังต่อไปนี้

 1. กลุ่มผู้ให้ข้อมูลในกระบวนการศึกษาปรากฏการณ์ความคาดหวังของครู และการรับรู้ของนักเรียน จากปรากฏการณ์ที่พบในบริบทการจัดประสบการณ์ในชั้นเรียนระดับปฐมวัย ประกอบด้วย

 1.1 ครูผู้สอนปฐมวัย ในระดับชั้นอนุบาล 1 และอนุบาล 2 รวมทั้งสิ้น 4 คน การคัดเลือกใช้โรงเรียนเป็นหน่วยในการคัดเลือก จากนั้นจึงคัดเลือกครูผู้สอนในโรงเรียนที่ถูกคัดเลือกให้ได้สัดส่วนจำนวนกระจายตามระดับชั้นเรียนตามที่ต้องการโดยวิธีการเลือกแบบเจาะจง (Purposive Sampling) โดยต้องเป็นผู้ที่ตระหนักในคุณค่าของการวิจัยครั้งนี้และยินดีให้ข้อมูลสำคัญเกี่ยวกับปรากฏการณ์ในบริบทการจัดประสบการณ์และความคาดหวังจากปรากฏการณ์ที่พบโดยวิเคราะห์แผนการจัดประสบการณ์ การสัมภาษณ์และการสังเกตการสอน

 1.2 นักเรียนชั้นอนุบาล 1 และอนุบาล 2 ที่เรียนกับครูผู้สอนตามข้อ 1.1 จำนวน 6 คน ต่อครูผู้สอน 1 คน โดยใช้เกณฑ์ผลการเรียน เก่ง 2 คน ปานกลาง 2 คน และ อ่อน 2 คน รวม 24 คน การคัดเลือกโดยให้ครูผู้สอนช่วยคัดเลือกโดยใช้วิธีการเลือกแบบเจาะจง (Purposive Sampling) และเป็นนักเรียนที่ผู้วิจัยพิจารณาเห็นว่าสามารถให้ข้อมูลสำคัญโดยการสัมภาษณ์การรับรู้จากปรากฏการณ์ในบริบทการจัดประสบการณ์ในชั้นเรียน

 2. กลุ่มผู้ให้ข้อมูลในกระบวนการศึกษายืนยันปรากฏการณ์ การจัดอันดับความคาดหวังของครู การรับรู้ของนักเรียน และหลักสูตรแฝงที่เกิดจากปรากฏการณ์ในบริบทการจัดประสบการณ์ในชั้นเรียนระดับปฐมวัย ประกอบด้วย

 2.1 ครูผู้สอนปฐมวัย ในระดับชั้นอนุบาล 1 และอนุบาล 2 จำนวน 23 คน การคัดเลือกกลุ่มตัวอย่างโดยเลือกโรงเรียนเป็นหน่วยเพื่อการคัดเลือกด้วยวิธีการเลือกแบบเจาะจง (Purposive Sampling) เมื่อได้โรงเรียนแล้วจึงเลือกกลุ่มตัวอย่างครูในโรงเรียนแบบเจาะจงเช่นเดียวกัน โดยให้กระจายตาม เพศ ประสบการณ์สอน วุฒิการศึกษาสูงสุด ตำแหน่ง/วิทยฐานะ และระดับชั้นที่สอน ซึ่งเป็นผู้ที่สามารถให้ข้อมูลสำคัญโดยการตอบแบบสอบถามหรือสัมภาษณ์ความคาดหวังจากปรากฏการณ์ในบริบทการจัดประสบการณ์ในชั้นเรียนได้อย่างครบถ้วน รายละเอียดดังตารางที่ 1

**ตารางที่ 1** ข้อมูลทั่วไปของครูผู้ให้ข้อมูลสำคัญในกระบวนการเก็บรวบรวมข้อมูลการศึกษา ปรากฏการณ์หลักสูตรแฝงในบริบทชั้นเรียนระดับปฐมวัย

| **ข้อมูลทั่วไป** | **จำนวน (f)** | **ร้อยละ (%)** |
| --- | --- | --- |
| เพศ | ชาย | 0.00 | 0.00 |
| หญิง | 23.00 | 100.00 |
| ประสบการณ์สอน | 0 - 4 ปี  | 0.00 | 0.00 |
| 5 -10 ปี | 8.00 | 34.78 |
| 11 - 15 ปี | 6.00 | 26.09 |
| 16 - 20 ปี | 0.00 | 0.00 |
| 20 – 24 ปี | 0.00 | 0.00 |
| 25 - 30 ปี | 2.00 | 8.70 |
| 31 - 35 ปี | 1.00 | 4.35 |
| มากกว่า 35 ปี | 6.00 | 26.09 |
| วุฒิการศึกษาสูงสุด | ต่ำกว่าปริญญาตรี | 0.00 | 0.00 |
| ปริญญาตรี | 21.00 | 91.30 |
| ปริญญาโท | 2.00 | 8.70 |
| ปริญญาเอก | 0.00 | 0.00 |
| ตำแหน่ง/วิทยฐานะ | ครูอัตราจ้าง  | 14.00 | 60.87 |
| ครูผู้ช่วย | 6.00 | 26.09 |
| ครูชำนาญการ | 0.00 | 0.00 |
| ครูชำนาญการพิเศษ  | 3.00 | 13.04 |
| ครูเชี่ยวชาญ | 0.00 | 0.00 |
| ครูเชี่ยวชาญพิเศษ | 0.00 | 0.00 |
| ระดับชั้นที่สอน | อนุบาล 1 | 12.00 | 52.17 |
| อนุบาล 2 | 11.00 | 47.83 |

 2.2 นักเรียนที่เรียนกับครูผู้สอนปฐมวัย ตามข้อ 2.1 จำนวน 40 คน โดยมีวิธีการคัดเลือกกลุ่มตัวอย่างนักเรียน โดยเลือกครู 4 คน จากทั้งหมด 23 คน ที่เป็นกลุ่มผู้ให้ข้อมูลสำคัญในกระบวนการศึกษายืนยันปรากฏการณ์และการจัดอันดับความคาดหวังของครู โดยให้ได้ครูที่กระจายระดับชั้นที่สอน ซึ่งแบ่งเป็น ระดับชั้นอนุบาล 1 และอนุบาล 2 จากนั้นคัดเลือกนักเรียนที่เรียนกับครูผู้สอนจำนวน 10 คนต่อครู 1 คน ตามเกณฑ์ผลการเรียน เก่ง ปานกลาง อ่อน ในสัดส่วน 1 : 3 : 1 ร่วมกับหลักเกณฑ์ในการคัดเลือกให้การกระจายตามเพศ และต้องเป็นนักเรียนที่สามารถให้ข้อมูลสำคัญโดยการตอบแบบสอบถามหรือสัมภาษณ์การรับรู้จากปรากฏการณ์ในบริบทการจัดประสบการณ์ในชั้นเรียนได้อย่างครบถ้วน รายละเอียดดังตารางที่ 2

**ตารางที่ 2** ข้อมูลทั่วไปของนักเรียนผู้ให้ข้อมูลสำคัญในกระบวนการเก็บรวบรวมข้อมูล การศึกษาปรากฏการณ์หลักสูตรแฝงในบริบทชั้นเรียนระดับปฐมวัย

| **ข้อมูลทั่วไป** | **จำนวน** | **ร้อยละ** |
| --- | --- | --- |
| เพศ | ชาย | 18.00 | 45.00 |
| หญิง | 22.00 | 55.00 |
| ระดับชั้นเรียน | อนุบาล 1  | 20.00 | 50.00 |
| อนุบาล 2 | 20.00 | 50.00 |
| บริบทโรงเรียน | โรงเรียนสาธิต | 10.00 | 25.00 |
| โรงเรียนเอกชน | 10.00 | 25.00 |
| โรงเรียนระดับประถมศึกษา | 10.00 | 25.00 |
| ศูนย์พัฒนาเด็กเล็ก  | 10.00 | 25.00 |

**เครื่องมือที่ใช้ในการวิจัย**

การดำเนินการวิจัยครั้งนี้ ผู้วิจัยพัฒนาเครื่องมือสำหรับเก็บรวบรวมข้อมูล จำแนกเครื่องมือการวิจัยตามกระบวนการวิจัย ดังต่อไปนี้

 1. เครื่องมือการวิจัยในกระบวนการศึกษาปรากฏการณ์ ความคาดหวังของครู และการรับรู้ของนักเรียน จากปรากฏการณ์ที่พบในบริบทการจัดประสบการณ์ในชั้นเรียนระดับปฐมวัย ประกอบด้วย

 1.1 แบบวิเคราะห์แผนการจัดประสบการณ์ มีลักษณะเป็นแบบบันทึกปรากฏการณ์ต่าง ๆ จากการวิเคราะห์แผนการจัดประสบการณ์ของครูปฐมวัย เพื่อรวบรวมปรากฏการณ์ในบริบทการจัดประสบการณ์ในชั้นเรียนระดับปฐมวัย ในด้านการจัดประสบการณ์ และ ด้านการประเมินพัฒนาการ

 1.2 แบบสังเกตการสอน เป็นแบบบันทึกรวบรวมปรากฏการณ์ต่าง ๆ จากการสังเกตการสอนของครูปฐมวัย ที่กำหนดรายการสังเกตที่ครอบคลุมด้านสิ่งแวดล้อม สื่อ ทรัพยากรเพื่อการเรียนรู้ ด้านแบบแผนการปฏิบัติ และด้านภาษาสัญลักษณ์ของครู

 1.3 แบบสัมภาษณ์ครู เป็นแบบสัมภาษณ์แบบมีโครงสร้างที่ใช้สัมภาษณ์ครูปฐมวัย เพื่อยืนยันและแสดงความคาดหวังจากปรากฏการณ์ต่าง ๆ ที่ประมวลได้จากการวิเคราะห์แผนการจัดประสบการณ์ และการสังเกตการสอน

 1.4 แบบสัมภาษณ์นักเรียน เป็นแบบสัมภาษณ์แบบมีโครงสร้างที่ใช้สัมภาษณ์นักเรียนที่เรียนกับครูตามข้อ 1.3 เพื่อยืนยันและแสดงการรับรู้จากปรากฏการณ์ต่าง ๆ ที่ประมวลได้จากการวิเคราะห์แผนการจัดประสบการณ์ และการสังเกตการสอน

 2. เครื่องมือการวิจัยในกระบวนการศึกษายืนยันปรากฏการณ์ การจัดอันดับความคาดหวังของครู การรับรู้ของนักเรียน และ หลักสูตรแฝงที่เกิดจากปรากฏการณ์ในบริบทการจัดประสบการณ์ในชั้นเรียนระดับปฐมวัย ประกอบด้วย

 2.1 แบบสอบถามสำหรับครู เป็นแบบสอบถาม แบ่งเป็น 2 ตอน ตอนที่ 1 สอบถามข้อมูลทั่วไปของผู้ตอบแบบสอบถาม และ ตอนที่ 2 เป็นส่วนที่ให้ผู้ตอบแบบสอบถามพิจารณาโอกาสการเกิดของแต่ละปรากฏการณ์ที่กำหนด โดย กาเครื่องหมาย / ในช่อง ทุกครั้ง บ่อยครั้ง นานครั้ง และไม่แน่ใจ เพียงช่องเดียวรวมถึงให้จัดอันดับความคาดหวังในแต่ละปรากฏการณ์ที่กำหนดให้ปรากฏการณ์ละ 3 รายการ โดยให้ผู้ตอบแบบสอบถามเขียนตัวเลขอันดับ 1 ถึง 3 ไว้ในช่องว่างด้านหน้าของแต่ละรายการ

 2.2 แบบสอบถามสำหรับนักเรียน เป็นแบบสอบถาม แบ่งเป็น 2 ตอน ตอนที่ 1 สอบถามข้อมูลทั่วไปของผู้ตอบแบบสอบถาม และ ตอนที่ 2 เป็นส่วนที่ให้ผู้ตอบแบบสอบถามพิจารณาโอกาสการเกิดของแต่ละปรากฏการณ์ที่กำหนด โดย กาเครื่องหมาย / ในช่อง ทุกครั้ง บ่อยครั้ง นานครั้ง และไม่แน่ใจ เพียงช่องเดียวรวมถึงให้จัดอันดับการรับรู้ในแต่ละปรากฏการณ์ที่กำหนดให้ปรากฏการณ์ละ 5 รายการ แยกเป็น การรับรู้ที่ตรงตามความคาดหวังของครู 3 รายการและการรับรู้ที่ไม่ตรงตามความคาดหวังของครู 2 รายการโดยเขียนตัวเลขอันดับ 1 ถึง 5 ไว้ในช่องว่างด้านหน้าของแต่ละรายการ ซึ่งผู้วิจัยใช้วิธีการสัมภาษณ์นักเรียนตามรายการในแบบสอบถามสำหรับนักเรียน

**ขั้นตอนการพัฒนาและหาคุณภาพเครื่องมือ**

 ผู้วิจัยดำเนินการพัฒนาและหาคุณภาพเครื่องมือเพื่อเก็บรวบรวมข้อมูลตามลำดับขั้นตอนแยกตามประเภทเครื่องมือ ดังต่อไปนี้

 1. แบบวิเคราะห์แผนการจัดประสบการณ์ ใช้วิเคราะห์บันทึกข้อมูลการวิเคราะห์

แบบวิเคราะห์แผนการจัดประสบการณ์ของครูปฐมวัย มีขั้นตอนการพัฒนาและหาคุณภาพแบบวิเคราะห์แผนการจัดประสบการณ์ ดังนี้
 1.1 ศึกษาแนวทางการออกแบบเครื่องมือวิเคราะห์แผนการจัดประสบการณ์ เพื่อกำหนดรูปแบบโครงสร้างของแบบวิเคราะห์แผนการจัดประสบการณ์ในชั้นเรียนระดับปฐมวัย

 1.2 ศึกษาวิเคราะห์องค์ประกอบของการจัดประสบการณ์ในชั้นเรียนระดับปฐมวัย ด้านการจัดประสบการณ์ และด้านการประเมินพัฒนาการ เพื่อกำหนดขอบเขตของปรากฏการณ์ที่เป็นไปได้ที่จะเกิดขึ้นในองค์ประกอบการจัดประสบการณ์ในชั้นเรียนระดับปฐมวัย แต่ละด้าน
 1.3 จัดทำร่างแบบวิเคราะห์แผนการจัดประสบการณ์โดยใส่องค์ประกอบในส่วนเนื้อหาที่ต้องการวิเคราะห์ตามรูปแบบโครงสร้างแบบวิเคราะห์แผนการจัดประสบการณ์ที่กำหนด พิจารณาตรวจสอบเติมเต็มในส่วนรายละเอียดให้เกิดความสมบูรณ์ยิ่งขึ้น

 1.4 นำแบบวิเคราะห์แผนการจัดประสบการณ์ที่สร้างขึ้นเสนอต่ออาจารย์ที่ปรึกษาวิทยานิพนธ์พิจารณารูปแบบและความถูกต้องของข้อมูลที่ใช้เป็นกรอบในการสร้าง และนำกลับมาปรับปรุงตามข้อเสนอแนะ

 1.5 นำแบบวิเคราะห์แผนการจัดประสบการณ์ที่สร้างขึ้นให้ผู้เชี่ยวชาญให้ข้อเสนอแนะเกี่ยวกับความตรงเชิงโครงสร้าง (Construction Validity) และความตรงเชิงเนื้อหา (Content Validity) ความชัดเจนถูกต้องเหมาะสมของภาษา การใช้ถ้อยคำและวลี เพื่อนำไปปรับปรุง ซึ่งในการพัฒนาและหาคุณภาพของเครื่องมือผู้วิจัยได้ขอความอนุเคราะห์ผู้เชี่ยวชาญเพื่อพิจารณาเสนอแนะ ดังนี้

 1) รองศาสตราจารย์ ดร.นิรุต ถึงนาค คอ.ด. (การวิจัยและพัฒนาหลักสูตร) อาจารย์ประจำสาขาวิชาหลักสูตรและการสอน คณะครุศาสตร์ มหาวิทยาลัยราชภัฏมหาสารคาม

 2) รองศาสตราจารย์ ดร.วิมลรัตน์ สุนทรโรจน์ Ph.D (Elementary Education) อาจารย์ประจำภาควิชาหลักสูตรและการสอน คณะศึกษาศาสตร์ มหาวิทยาลัยมหาสารคาม

 3) รองศาสตราจารย์ ดร.บุญยงค์ เกศเทศ ปร.ด. (ไทศึกษา) อาจารย์พิเศษประจำหลักสูตรสาขาวิชาภาษาไทย คณะมนุษยศาสตร์และสังคมศาสตร์ มหาวิทยาลัยราชภัฏมหาสารคาม

 4) รองศาสตราจารย์ ดร.ประดิษฐ์ เอกทัศน์ DODT. (Doctor of Organization Development and Tranformation) อาจารย์ประจำโปรแกรมวิชา จิตวิทยาการศึกษาและการแนะแนว คณะครุศาสตร์ มหาวิทยาลัยราชภัฏมหาสารคาม

 5) ผู้ช่วยศาสตราจารย์ ว่าที่ รต. ดร.อรัญ ซุยกระเดื่อง กศ.ด. (วิจัยและประเมินผลการศึกษา) อาจารย์ประจำสาขาวิชาวิจัยและประเมินผลการศึกษา คณะครุศาสตร์ มหาวิทยาลัยราชภัฏมหาสารคาม

 1.6 ปรับปรุงแบบวิเคราะห์แผนการจัดประสบการณ์ตามความเห็นของผู้เชี่ยวชาญเรียบร้อยแล้วจัดพิมพ์เป็นฉบับสมบูรณ์เพื่อใช้เก็บรวบรวมข้อมูลต่อไป

 2. แบบสังเกตการสอน ใช้บันทึกการสังเกตการสอนของครูในชั้นเรียนระดับปฐมวัย มีขั้นตอนการพัฒนาและหาคุณภาพแบบสังเกตการสอน ดังนี้

 2.1 ศึกษาแนวทางการออกแบบเครื่องมือประเภทแบบสังเกตเพื่อกำหนด

รูปแบบโครงสร้างของแบบสังเกตการสอนเพื่อใช้บันทึกรวบรวมปรากฏการณ์ต่าง ๆ จากการสังเกตการสอน

 2.2 ศึกษาวิเคราะห์องค์ประกอบของการจัดการประสบการณ์ในชั้นเรียนระดับปฐมวัย ด้านสิ่งแวดล้อม สื่อ ทรัพยากรเพื่อการเรียนรู้ ด้านแบบแผนการปฏิบัติ และด้านภาษาสัญลักษณ์ของครู เพื่อกำหนดขอบเขตของปรากฏการณ์ที่เป็นไปได้ที่จะเกิดขึ้นในองค์ประกอบการจัดการประสบการณ์แต่ละด้าน

 2.3 จัดทำร่างแบบสังเกตการสอน โดยใส่องค์ประกอบในส่วนเนื้อหาที่ต้องการสังเกตตามรูปแบบโครงสร้างแบบสังเกตการสอนที่กำหนด พิจารณาตรวจสอบเติมเต็มในส่วนรายละเอียดให้เกิดความสมบูรณ์ยิ่งขึ้น

 2.4 นำแบบสังเกตการสอนที่สร้างขึ้นเสนอต่ออาจารย์ที่ปรึกษาวิทยานิพนธ์พิจารณารูปแบบและความถูกต้องของข้อมูลที่ใช้เป็นกรอบในการสร้าง และนำกลับมาปรับปรุงตามข้อเสนอแนะ

 2.5 นำแบบสังเกตการสอนที่สร้างขึ้นให้ผู้เชี่ยวชาญชุดเดิมพิจารณาให้ข้อเสนอแนะเกี่ยวกับความตรงเชิงโครงสร้าง (Construction Validity) และความตรงเชิงเนื้อหา (Content Validity) ความชัดเจนถูกต้องเหมาะสมของภาษา การใช้ถ้อยคำและวลี เพื่อนำไปปรับปรุง

 2.6 ปรับปรุงแบบสังเกตการสอนตามความเห็นของผู้เชี่ยวชาญเรียบร้อยแล้วจัดพิมพ์เป็นฉบับสมบูรณ์เพื่อใช้เก็บรวบรวมข้อมูลต่อไป

 3. แบบสัมภาษณ์ครู ใช้สำหรับสัมภาษณ์ครูระดับปฐมวัย มีขั้นตอนการพัฒนาและหาคุณภาพแบบสัมภาษณ์ครู ดังนี้

 3.1 ศึกษาแนวทางการออกแบบเครื่องมือประเภทแบบสัมภาษณ์จากเอกสารและงานวิจัยเพื่อกำหนดรูปแบบโครงสร้างของแบบสัมภาษณ์ครูในชั้นเรียนระดับปฐมวัย

 3.2 ศึกษาวิเคราะห์ปรากฏการณ์ในบริบทการจัดประสบการณ์ในชั้นเรียนระดับปฐมวัย ที่รวบรวมได้เพื่อกำหนดกรอบรายการสัมภาษณ์ความคาดหวังของครูจากปรากฏการณ์ที่เกิดขึ้นในบริบทการจัดประสบการณ์เหล่านั้น

 3.3 จัดทำร่างแบบสัมภาษณ์ครูโดยใส่องค์ประกอบในส่วนเนื้อหาที่ต้องการสัมภาษณ์ตามรูปแบบโครงสร้างแบบสัมภาษณ์ที่กำหนด พิจารณาตรวจสอบเติมเต็มในส่วนรายละเอียดให้เกิดความสมบูรณ์ยิ่งขึ้น

 3.4 นำแบบสัมภาษณ์ครูที่สร้างขึ้นเสนอต่ออาจารย์ที่ปรึกษาวิทยานิพนธ์พิจารณารูปแบบและความถูกต้องของข้อมูลที่ใช้เป็นกรอบในการสร้าง และนำกลับมาปรับปรุงตามข้อเสนอแนะ

 3.5 นำแบบสัมภาษณ์ครูที่สร้างขึ้นให้ผู้เชี่ยวชาญชุดเดิมพิจารณาให้ข้อเสนอแนะเกี่ยวกับความตรงเชิงโครงสร้าง (construction Validity) และความตรงเชิงเนื้อหา (Content Validity) ความชัดเจนความถูกต้องเหมาะสมของภาษา การใช้ถ้อยคำและวลี เพื่อนำไปปรับปรุง

 3.6 ปรับปรุงแบบสัมภาษณ์ครูตามความเห็นของผู้เชี่ยวชาญเรียบร้อยแล้วจัดพิมพ์เป็นฉบับสมบูรณ์เพื่อใช้เก็บรวบรวมข้อมูลต่อไป

 4. แบบสัมภาษณ์นักเรียน ใช้สัมภาษณ์นักเรียนที่เรียนกับครูระดับปฐมวัย ผู้ได้รับการคัดเลือก มีขั้นตอนการพัฒนาและหาคุณภาพแบบสัมภาษณ์ครู ดังนี้

 4.1 ศึกษาแนวทางการออกแบบเครื่องมือประเภทแบบสัมภาษณ์จากเอกสาร

และงานวิจัยเพื่อกำหนดรูปแบบโครงสร้างของแบบสัมภาษณ์นักเรียน

 4.2 ศึกษาวิเคราะห์ปรากฏการณ์ในบริบทการจัดประสบการณ์ในชั้นเรียนระดับปฐมวัย ที่รวบรวมได้เพื่อกำหนดกรอบรายการสัมภาษณ์การรับรู้ของนักเรียนที่ไม่ตรงตามความคาดหวังของครูจากปรากฏการณ์ที่เกิดขึ้นในบริบทการจัดประสบการณ์เหล่านั้น

 4.3 จัดทำร่างแบบสัมภาษณ์นักเรียนโดยใส่องค์ประกอบในส่วนเนื้อหาที่ต้องการสัมภาษณ์ตามรูปแบบโครงสร้างแบบสัมภาษณ์ที่กำหนด พิจารณาตรวจสอบเติมเต็มในส่วนรายละเอียดให้เกิดความสมบูรณ์ยิ่งขึ้น

 4.4 นำแบบสัมภาษณ์นักเรียนที่สร้างขึ้นเสนอต่ออาจารย์ที่ปรึกษาวิทยานิพนธ์พิจารณารูปแบบและความถูกต้องของข้อมูลที่ใช้เป็นกรอบในการสร้าง และนำกลับมาปรับปรุงตามข้อเสนอแนะ

 4.5 นำแบบสัมภาษณ์นักเรียนที่สร้างขึ้นให้ผู้เชี่ยวชาญชุดเดิมพิจารณาให้ข้อเสนอแนะเกี่ยวกับความตรงเชิงโครงสร้าง (construction Validity) และความตรงเชิงเนื้อหา (Content Validity) ความชัดเจนความถูกต้องเหมาะสมของภาษา การใช้ถ้อยคำและวลี เพื่อนำไปปรับปรุง

 4.6 ปรับปรุงแบบสัมภาษณ์นักเรียนตามความเห็นของผู้เชี่ยวชาญเรียบร้อยแล้วจัดพิมพ์เป็นฉบับสมบูรณ์เพื่อใช้เก็บรวบรวมข้อมูลต่อไป

 5. แบบสอบถามสำหรับครู ใช้ในกระบวนการศึกษายืนยันปรากฏการณ์ การจัด

อันดับความคาดหวังของครูจากปรากฏการณ์ในชั้นเรียนระดับปฐมวัย มีขั้นตอนการพัฒนาและหาคุณภาพแบบสอบถาม ดังนี้

 5.1 ศึกษาแนวทางการออกแบบเครื่องมือประเภทแบบสอบถามเพื่อกำหนดรูปแบบโครงสร้างของแบบสอบถามสำหรับครูปฐมวัย

 5.2 ประมวลผลข้อมูลปรากฏการณ์ทั้งหมดที่เกิดขึ้นในบริบทการจัดประสบการณ์ในชั้นเรียนระดับปฐมวัย ด้านการจัดประสบการณ์ ด้านการประเมินพัฒนาการด้านสิ่งแวดล้อม สื่อ ทรัพยากรเพื่อการเรียนรู้ ด้านแบบแผนปฏิบัติของครู ด้านภาษาสัญลักษณ์ ความคาดหวังของครูจากปรากฏการณ์ที่เกิดขึ้น เพื่อใช้กำหนดเป็นกรอบความคิดสำหรับสร้างแบบสอบถามสำหรับครู

 5.3 สร้างแบบสอบถามโดยมีโครงสร้างตามกรอบความคิดที่กำหนดไว้ โดยแบบสอบถามมี 2 ตอน ได้แก่ ตอนที่ 1 สอบถามข้อมูลทั่วไปของผู้ตอบแบบสอบถาม และ ตอนที่ 2 สอบถามข้อมูล ส่วนแรกเกี่ยวกับโอกาสการเกิดปรากฏการณ์ในชั้นเรียนระดับปฐมวัย เป็นแบบตรวจสอบรายการ (Checklist) จำนวน 4 รายการ คือ ทุกครั้ง บ่อยครั้ง นานครั้ง และไม่แน่ใจ ตามลำดับ และส่วนที่สองเกี่ยวการจัดอันดับความคาดหวังของครูที่กำหนดให้ 3 รายการ โดยให้ใส่เลขอันดับความคาดหวัง ตั้งแต่ อันดับ 1 ถึงอันดับ 3

 5.4 แบบสอบถามสำหรับครูที่สร้างขึ้นเสนอต่ออาจารย์ที่ปรึกษาวิทยานิพนธ์พิจารณารูปแบบและความถูกต้องของข้อมูลที่ใช้เป็นกรอบในการสร้าง และนำกลับมาปรับปรุงตามข้อเสนอแนะ

 5.5 นำแบบสอบถามสำหรับครูที่สร้างขึ้นเสนอต่อผู้เชี่ยวชาญชุดเดิมพิจารณาให้ข้อเสนอแนะเกี่ยวกับความตรงเชิงโครงสร้าง (Construction Validity) และความตรงเชิงเนื้อหา (Content Validity) ความชัดเจนความถูกต้องเหมาะสมของภาษา การใช้ถ้อยคำและวลี เพื่อนำไปปรับปรุง

 5.6 ปรับปรุงแบบสอบถามสำหรับครูตามความเห็นของผู้เชี่ยวชาญเรียบร้อยแล้วจัดพิมพ์เป็นฉบับสมบูรณ์เพื่อใช้เก็บรวบรวมข้อมูลต่อไป

 6. แบบสอบถามสำหรับนักเรียน ใช้ในกระบวนการศึกษายืนยันปรากฏการณ์ การจัดอันดับการรับรู้ของนักเรียนจากปรากฏการณ์ในชั้นเรียนระดับปฐมวัย มีขั้นตอนการพัฒนาและหาคุณภาพแบบสอบถามสำหรับนักเรียน ดังนี้

 6.1 ศึกษาแนวทางการออกแบบเครื่องมือประเภทแบบสอบถามเพื่อกำหนดรูปแบบโครงสร้างของแบบสอบถามสำหรับนักเรียน

 6.2 ประมวลผลข้อมูลปรากฏการณ์ทั้งหมดที่เกิดขึ้นในบริบทการจัดประสบการณ์ในชั้นเรียนระดับปฐมวัย ด้านการจัดประสบการณ์ ด้านการประเมินพัฒนาการด้านสิ่งแวดล้อม สื่อ ทรัพยากรเพื่อการเรียนรู้ ด้านแบบแผนปฏิบัติของครู ด้านภาษาสัญลักษณ์ ความคาดหวังของครูและการรับรู้ของนักเรียนที่ไม่ตรงตามความคาดหวังของครูจากปรากฏการณ์ที่เกิดขึ้น เพื่อใช้กำหนดเป็นกรอบความคิดสำหรับสร้างแบบสอบถามสำหรับนักเรียน

 6.3 สร้างแบบสอบถามโดยมีโครงสร้างตามกรอบความคิดที่กำหนดไว้ โดยแบบสอบถามมี 2 ตอน ได้แก่ ตอนที่ 1 สอบถามข้อมูลทั่วไปของผู้ตอบแบบสอบถาม และ ตอนที่ 2 สอบถามข้อมูล ส่วนแรกเกี่ยวกับโอกาสการเกิดปรากฏการณ์ในชั้นเรียนระดับปฐมวัย เป็นแบบตรวจสอบรายการ (Checklist) จำนวน 4 รายการ คือ ทุกครั้ง บ่อยครั้ง นานครั้ง และไม่แน่ใจ ตามลำดับ และส่วนที่สองเกี่ยวการจัดอันดับการรับรู้ของนักเรียนที่กำหนดให้ 5 รายการ โดยให้ใส่เลขอันดับการรับรู้ ตั้งแต่ อันดับ 1 ถึงอันดับ 5

 6.4 แบบสอบถามสำหรับนักเรียนที่สร้างขึ้นเสนอต่ออาจารย์ที่ปรึกษาวิทยานิพนธ์พิจารณารูปแบบและความถูกต้องของข้อมูลที่ใช้เป็นกรอบในการสร้าง และนำกลับมาปรับปรุงตามข้อเสนอแนะ

 6.5 นำแบบสอบถามสำหรับนักเรียนที่สร้างขึ้นเสนอต่อผู้เชี่ยวชาญชุดเดิมพิจารณาให้ข้อเสนอแนะเกี่ยวกับความตรงเชิงโครงสร้าง (Construction Validity) และความตรงเชิงเนื้อหา (Content Validity) ความชัดเจนความถูกต้องเหมาะของภาษา การใช้ถ้อยคำและวลี เพื่อนำไปปรับปรุง

 6.6 ปรับปรุงแบบสอบถามสำหรับนักเรียนตามความเห็นของผู้เชี่ยวชาญเรียบร้อยแล้วจัดพิมพ์เป็นฉบับสมบูรณ์เพื่อใช้เก็บรวบรวมข้อมูลต่อไป

**การเก็บรวบรวมข้อมูล**

 การวิจัยครั้งนี้ผู้วิจัยกำหนดทีมผู้ช่วยวิจัยในกระบวนการเก็บรวบรวมข้อมูล จำนวน 6คน ประชุมชี้แจงจนเกิดความเข้าใจกรอบแนวคิดการวิจัย กระบวนการคัดเลือกผู้ให้ข้อมูลสำคัญ เครื่องมือที่ใช้ในการวิจัย วิธีการและเทคนิคในการเก็บรวบรวมข้อมูล แบ่งการดำเนินการเก็บรวบรวมข้อมูล 2 ระยะ ดังนี้

 **ระยะที่ 1** การเก็บรวบรวมข้อมูลปรากฏการณ์ ความคาดหวังของครู และการรับรู้ของนักเรียนที่ต่างจากความคาดหวังของครูจากปรากฏการณ์ที่พบในบริบทการจัดประสบการณ์ในชั้นเรียนระดับปฐมวัย มีขั้นตอนการดำเนินการ ดังต่อไปนี้

 1.1 คัดเลือกโรงเรียนสำหรับเป็นหน่วยในการคัดเลือก ครูผู้สอนเพื่อให้ข้อมูลสำคัญ จากกลุ่มโรงเรียนสาธิต ศูนย์พัฒนาเด็กเล็กขององค์กรปกครองส่วนท้องถิ่น โรงเรียนเอกชน และโรงเรียนประถมศึกษา โดยวิธีการเลือกแบบเจาะจง (Purposive Sampling)

 1.2 นำหนังสือขออนุญาตเก็บรวบรวมข้อมูลการวิจัยไปยื่นที่โรงเรียนที่ได้รับการคัดเลือกพบปะพูดคุยผู้บริหารและครูผู้ให้ข้อมูลสำคัญที่ได้รับการคัดเลือกโดยยึดหลักเกณฑ์ที่กำหนดเพื่อชี้แจงให้เกิดความเข้าใจและรับทราบคุณค่าของการวิจัยครั้งนี้ และกำหนดปฏิทิน นัดหมาย วัน เวลา เพื่อเก็บรวบรวมข้อมูลต่อไป

 1.3 ดำเนินการวิเคราะห์แผนการจัดประสบการณ์ การสังเกตการสอน สัมภาษณ์ครูผู้สอน และสัมภาษณ์นักเรียน ตามปฏิทินที่กำหนดโดยใช้แบบวิเคราะห์แผนการจัดประสบการณ์ แบบสังเกตการสอน แบบสัมภาษณ์สำหรับครู และแบบสัมภาษณ์สำหรับนักเรียนที่พัฒนาขึ้น

 **ระยะที่ 2** การเก็บรวบรวมข้อมูลยืนยันปรากฏการณ์ การจัดอันดับความคาดหวังของครู การรับรู้ของนักเรียน และ หลักสูตรแฝงที่เกิดจากปรากฏการณ์ในบริบทการจัดประสบการณ์ในชั้นเรียนระดับปฐมวัย การเก็บรวบรวมข้อมูลแยกเป็น 2 ส่วน ได้แก่

 2.1 การเก็บรวบรวมข้อมูลจากครู มีขั้นตอนดำเนินการ ดังนี้

 2.1.1 ดำเนินการคัดเลือกโรงเรียน ด้วยวิธีการเลือกแบบเจาะจง (Purposive Sampling) กระจายตามบริบทโรงเรียนสาธิต ศูนย์พัฒนาเด็กเล็กขององค์กรปกครองส่วนท้องถิ่น โรงเรียนเอกชน และโรงเรียนประถมศึกษา

 2.1.2 ผู้วิจัยนำหนังสือขออนุญาตเก็บรวบรวมข้อมูลการวิจัยไปยื่นที่โรงเรียนที่ได้รับการคัดเลือกพบปะพูดคุยผู้บริหารและครูผู้ให้ข้อมูลสำคัญที่ได้รับการคัดเลือกตามคุณสมบัติที่ต้องการเพื่อชี้แจงให้เกิดความเข้าใจและรับทราบคุณค่าของการวิจัยครั้งนี้ และนัดหมาย วัน เวลา เพื่อเก็บรวบรวมข้อมูลต่อไป

 2.1.3 ดำเนินการเก็บรวบรวมข้อมูลโดยใช้แบบสอบถามสำหรับครู ตามวันเวลาที่นัดหมายในกรณีที่ครูตอบแบบสอบถามไม่ครบถ้วนหรือไม่สมบูรณ์ผู้วิจัยอาจใช้วิธีการสัมภาษณ์เพื่อให้ได้ข้อมูลที่ครบถ้วนตามที่ต้องการ

 2.2 การเก็บรวบรวมข้อมูลจากนักเรียน มีขั้นตอนดำเนินการ ดังนี้

 2.2.1 คัดเลือกครูผู้สอนที่เป็นกลุ่มผู้ให้ข้อมูลสำคัญในกระบวนการศึกษายืนยันปรากฏการณ์และการจัดอันดับความคาดหวังของครูด้วยวิธีการเลือกแบบเจาะจง (Purposive Sampling) ตามหลักเกณฑ์ที่กำหนด

 2.2.2 นำหนังสือขออนุญาตเก็บรวบรวมข้อมูลการวิจัยไปยื่นที่โรงเรียนต้นสังกัดของครูผู้ได้รับการคัดเลือกพบปะพูดคุยเพื่อร่วมกันคัดเลือกนักเรียนที่จะให้ข้อมูลสำคัญนัดหมายวัน เวลา เพื่อเก็บรวบรวมข้อมูลต่อไป

 2.2.3 ดำเนินการเก็บรวบรวมข้อมูล โดยใช้วิธีการสัมภาษณ์นักเรียนตามรายการในแบบสอบถามสำหรับนักเรียน ตามวันเวลาที่นัดหมาย

**การวิเคราะห์ข้อมูล**

 การวิเคราะห์ข้อมูลการศึกษาหลักสูตรแฝงที่เกิดจากปรากฏการณ์ในบริบทการจัดประสบการณ์ในชั้นเรียนระดับปฐมวัย ผู้วิจัยได้วิเคราะห์ข้อมูลจากการเก็บรวบรวมข้อมูล ตามลำดับ ดังนี้

 1. วิเคราะห์ข้อมูลทั่วไปของครูและนักเรียนที่เป็นกลุ่มผู้ให้ข้อมูลสำคัญในกระบวนการการศึกษาหลักสูตรแฝงที่เกิดจากปรากฏการณ์ในบริบทการจัดประสบการณ์ในชั้นเรียนระดับปฐมวัย โดยการแจกแจงจำนวนและคำนวณค่าร้อยละ

 2. วิเคราะห์ผลการศึกษาปรากฏการณ์และความเชื่อมั่นของการเกิดปรากฏการณ์ในบริบทการจัดประสบการณ์ในชั้นเรียนระดับปฐมวัย ตามการรับรู้ของครูและนักเรียนจำแนกตามประเภทของปรากฏการณ์ โดยการแจกแจงจำนวนและร้อยละของผู้ตอบที่ให้ความเห็นเกี่ยวกับโอกาสการเกิดปรากฏการณ์ในช่อง ทุกครั้ง บ่อยครั้ง นานครั้ง และไม่แน่ใจ หาค่าความน่าจะเป็นของการเกิดปรากฏการณ์โดยรวมค่าร้อยละของจำนวนผู้ตอบในช่องทุกครั้งกับบ่อยครั้ง

 3. วิเคราะห์ความคาดหวังของครูและการรับรู้ของนักเรียนตามความคาดหวังของครูจากปรากฏการณ์ในบริบทการจัดประสบการณ์ในชั้นเรียนระดับปฐมวัย จำแนกตามประเภทของปรากฏการณ์ โดยใช้วิธีการหาค่าร้อยละของครูและนักเรียนที่ตอบความคาดหวังและการรับรู้ในแต่ละอันดับ

 4. วิเคราะห์หลักสูตรแฝงที่เกิดจากปรากฏการณ์ในบริบทการจัดประสบการณ์ในชั้นเรียนระดับปฐมวัย จำแนกตามประเภทของปรากฏการณ์โดยแสดงค่าร้อยละของนักเรียนที่จัดอันดับการรับรู้ในแต่ละรายการไว้ในอันดับ 1-3

**สถิติที่ใช้ในการวิเคราะห์ข้อมูล**

 การวิจัยครั้งนี้วิเคราะห์ข้อมูล โดยใช้สถิติพื้นฐาน ได้แก่ ความถี่ (Frequency) ความน่าจะเป็น [(Probability)](https://www.google.co.th/url?sa=t&rct=j&q=&esrc=s&source=web&cd=3&cad=rja&uact=8&sqi=2&ved=0ahUKEwiE8ITt_eLLAhWUSI4KHTTLCWUQFgglMAI&url=http%3A%2F%2Fwww.skr.ac.th%2Flink%2Fweb_education%2Fweb_teacher%2Fmatt%2Fchinawat%2Fnajapen%2Fnajapen.pdf&usg=AFQjCNEStT5i555qixyVR-vEE_L7NQnd6Q&sig2=c5K4R80YqRPQHr0Yb1M0kQ&bvm=bv.117868183,d.c2E) และร้อยละ (Percentage)